แอกซ่าฯชิงตลาดผู้หญิง
แอกซ่าประกันภัยรุกเจาะตลาดผู้หญิงครั้งแรกในไทย หลังวิจัยพบมีแนวโน้มเติบโต 5-8 เท่า ในอีก 14 ปี แต่ยังไม่ตั้งเป้ายอดขาย
12 พ.ค. 2559

แอกซ่าประกันภัยรุกเจาะตลาดผู้หญิงครั้งแรกในไทย หลังวิจัยพบมีแนวโน้มเติบโต 5-8 เท่า ในอีก 14 ปี แต่ยังไม่ตั้งเป้ายอดขาย
นายมาร์ติน รูแอค กรรมการผู้อำนวยการ บริษัท แอกซ่าประกันภัย เปิดเผยว่าจากรายงานการศึกษาเรื่องตลาดประกันภัยสำหรับผู้หญิงใน 10 ประเทศกลุ่มตลาดเกิดใหม่ พบว่ามีประชากรที่เป็นผู้หญิงเกิน 50% ของประชากร รวมถึงประเทศไทยด้วย และยังพบว่า ผู้หญิงมีแนวโน้มที่จะซื้อประกันภัยเพิ่มขึ้น 5-8 เท่า ในอีก 14 ปีข้างหน้า หรือ ปี 2573 บริษัทจึงได้ออกแบบประกันสำหรับผู้หญิงโดยเฉพาะเพื่อสนับสนุนให้ธุรกิจของบริษัทเติบโต ท่ามกลางกำลังซื้อที่หดตัวอย่างมาก
“ระยะเวลา 4 เดือนที่ผ่านมา ความมั่นใจในการใช้จ่ายของประชาชนลดลง การลงทุนของรัฐบาลในโครงการขนาดใหญ่มีความล่าช้า ทำให้การขยายตัวของเศรษฐกิจชะลอตัว รวมถึงธุรกิจประกันภัยด้วย บริษัทมองว่าตลาดผู้หญิงมีโอกาสที่จะทำให้ยอดขายของบริษัทเพิ่มขึ้น” นายมาร์ติน กล่าว
สำหรับแบบประกันใหม่ที่บริษัทจะออกมานั้น จะครอบคลุมไลฟ์สไตล์ของผู้หญิงตั้งแต่อยู่ที่บ้าน การเดินทาง ไปถึงสุขภาพ ประกอบด้วย แบบประกัน แฮปปี้ ไดร์ฟ เป็นประกันรถยนต์ที่คุ้มครองการโจรกรรมสิ่งของในรถด้วย และมีบริการช่วยเหลือฉุกเฉินบนท้องถนน ไม่มีค่าใช้จ่าย ไม่จำกัดจำนวนครั้ง เติมน้ำมันฉุกเฉินฟรี 20 ลิตร/ปี ซึ่งเป็นจุดแตกต่างจากคู่แข่งขัน
นอกจากนี้ ยังมีแบบประกัน แฮปปี้ ลีฟวิ่ง ที่ให้ความคุ้มครองเกี่ยวกับอัคคีภัย และภัยพายุ จุดแตกต่างอยู่ที่ ไม่ต้องมีการตรวจสภาพบ้าน ให้ความคุ้มครองสูงสุดถึงปีละ 30 ล้านบาท โดยมีบริการเสริม คือซ่อมแซมบ้านในวงเงิน 1,500 บาทฟรี และแบบประกันแฮปปี้ แคร์ คุ้มครองสุขภาพ โดยเฉพาะโรคที่เกิดจากการทำงาน อาทิ ไมเกรน กรดไหลย้อน และให้ความคุ้มครองกรณีเป็นผู้ป่วยนอก สูงสุดวันละ 2,000 บาท และยังคุ้มครองกรณีเสียชีวิตจากอุบัติเหตุด้วย วงเงินคุ้มครอง 2 แสนบาท
ทั้งนี้ บริษัทได้ทำกิจกรรมส่งเสริมการขายด้วยการให้สิทธิรับบัตรกำนัลเซ็นทรัลมูลค่า 500 บาท ถ้าซื้อกรมธรรม์ 2 แบบพร้อมกัน และถ้าซื้อ 3 แบบพร้อมกัน จะได้รับบัตรกำนัล 1,000 บาท
นายมาร์ติน กล่าวว่า เนื่องจากเป็นครั้งแรกที่บริษัทมีการออกผลิตภัณฑ์สำหรับผู้หญิงโดยเฉพาะในประเทศไทย จึงถือเป็นช่วงของการทดสอบและเรียนรู้ตลาด ทำให้ยังไม่ได้ตั้งเป้าหมายยอดขายไว้ อย่างไรก็ตาม บริษัทคาดหวังเป็นอย่างยิ่งว่า จะเป็นตลาดที่ทำให้มีลูกค้าผู้หญิงเพิ่มขึ้น ท่ามกลางความท้าทายในการทำธุรกิจในปีนี้ที่ต้องเผชิญกับกำลังซื้อหดตัวลงเป็นอย่างมาก
“ที่ผ่านมาอุตสาหกรรมประกันภัยได้มองข้ามกลุ่มผู้หญิงในฐานะกลุ่มลูกค้าหลัก แม้ว่าพวกเธอจะมีศักยภาพการเติบโตที่สำคัญในตลาด การเข้าถึงผู้หญิงอย่างมีประสิทธิผลทำให้อุตสาหกรรมเพิ่มการมีส่วนร่วมทางเศรษฐกิจอย่างมีนัยสำคัญ” นายมาร์ติน กล่าว